b'\n_START_ARTICLE_\nAukup\xc4\x97n\xc5\xb3 koply\xc4\x8dia\n_START_SECTION_\nIstorija\n_START_PARAGRAPH_\nAukup\xc4\x97nuose yra palaidotas Titas Pranas Silezijus Stomma. Jis buvo kil\xc4\x99s i\xc5\xa1 senos Lietuvos bajor\xc5\xb3 gimin\xc4\x97s, kuri prie pavard\xc4\x97s naudojo pried\xc4\x97l\xc4\xaf Mir\xc5\xbeynskis. Brolis buvo 1863 m. sukil\xc4\x97lis, katorgininkas. Gim\xc4\x97 jis tam tikrais duomenimis 1838 m. (nors antkapyje 1837 m.), 1854 m. baig\xc4\x97 Michailovo artilerijos mokykl\xc4\x85, o 1859 m. \xe2\x80\x93 Michailo artilerijos akademij\xc4\x85 (kaip ir s\xc5\xabn\xc4\x97nas Vytautas Stomma, Rusijos ir Lietuvos kariuomeni\xc5\xb3 generolas). Generolo laipsnis buvo suteiktas 1880 m. Nuo tada jis buvo Ochtenskio parako gamyklos Sankt Peterburge direktorius. Mir\xc4\x97 1903 m., palaidotas jo valdyto Zabiel\xc5\xa1\xc4\x8dyznos (tarp Sliki\xc5\xb3 ir \xc5\xa0\xc4\x97tos) dvaro kapuose, \xc5\xa1ermenyse dalyvavo daug generaliteto elito atstov\xc5\xb3. Koply\xc4\x8dioje buvo \xc4\xafrengta antkapin\xc4\x97 plok\xc5\xa1t\xc4\x97 su \xc4\xafra\xc5\xa1u \xe2\x80\x9eD.O.M. TITUS STOMMA NATUS 23 DEC. ANNO 1837. MORTUS EST 23 JAN. ANNO 1903.\xe2\x80\x9c\n_START_SECTION_\nArchitekt\xc5\xabra\n_START_PARAGRAPH_\nKoply\xc4\x8dia sta\xc4\x8diakampio plano, su dvi\xc5\xa1lai\xc4\x8diu stogu, padengtu lygios skardos lak\xc5\xa1tais. Lang\xc5\xb3, dur\xc5\xb3 angos \xe2\x80\x93 sta\xc4\x8diakamp\xc4\x97s. Lang\xc5\xb3 ang\xc5\xb3 s\xc4\x85ramos \xe2\x80\x93 plyt\xc5\xb3 m\xc5\xabro plei\xc5\xa1tin\xc4\x97s. Statinys sur\xc4\x99stas i\xc5\xa1 gelton\xc5\xb3 plyt\xc5\xb3. Priekinis fasadas atgr\xc4\x99\xc5\xbetas \xc4\xaf vakar\xc5\xb3 pus\xc4\x99. Jame betono kolonos su baz\xc4\x97mis ir kapiteliais. Fasad\xc5\xb3 apdaila ir puo\xc5\xa1yba \xe2\x80\x93 plyt\xc5\xb3 m\xc5\xabro profiliuoti karnizai. Frontone i\xc5\xa1siskiria bareljefas su Dievo apvaizdos akimi. Koply\xc4\x8dios vidaus perdengimas skliautinis. \xc4\xaerengta \xc4\xafgilinta dekoruota ni\xc5\xa1a. Grind\xc5\xb3 danga - keramin\xc4\x97s plytel\xc4\x97s.'